Viskupič, Marián, poslanec NR SR (2022-06-15):
Vážený pán predsedajúci, vážené kolegyne, kolegovia, často tu rozprávam o slobodnejšej ekonomike, o potrebe rušenia regulácií v ekonomike a o tom, že trhové sily väčšinou vyriešia problémy lepšie ako regulácie. Regulácií má byť čo najmenej a skutočne len takých, ktoré sú nevyhnutne potrebné. Často spomínam štíhly, efektívnejšie fungujúci štát a slobodnejších občanov. Sloboda občana popri kope iných vecí znamená aj možnosť urobiť hlúpe rozhodnutie. Sloboda je aj možnosť prečítať si hlúpe alebo rovno zavádzajúce správy. A úlohou štátu totiž nie je kontrolovať, čo si človek môže prečítať alebo, alebo vypočuť. Úlohou štátu, a už to tu bolo spomínané, je poskytnúť občanom možnosť kvalitného vzdelania, dať ľuďom možnosť naučiť sa vnímať hodnoty, naučiť sa rozlišovať pravdu a fakty od balastu a dezinformácií. Štát však nemôže robiť za človeka rozhodnutia. Štát nemôže určovať, čo je pravda. A história nás učí, že to vždy viedlo k problémom. Práve slobodné spoločnosti sa vždy rozvíjajú lepšie a sú úspešnejšie a som presvedčený, že toto platí nielen pre ekonomiku, ale platí to všeobecne. Prosím, buďme veľmi, veľmi opatrní pri obmedzovaní slobody slova. Ja si myslím, že odstrašujúcim príkladom nám môže byť práve Ruská federácia. Rusom sa roky servírujú len tie „správne“ oficiálne informácie. A myslím si, že všetci a naprosto jasne vidíme, kam to viedlo. A nakoniec sa podľa všetkého stal obeťou selekcií informácií aj sám prezident Putin. Ani jemu neboli dávané všetky informácie, aby sa vedel správne rozhodovať. A podľa mňa toto je úplné, úplné memento. Totižto aj tie najhlúpejšie a najzavadzajúcejšie informácie majú svoj význam, pretože v ľuďoch udržujú schopnosť rozmýšľať, posudzovať, porovnávať, kriticky hodnotiť a hľadať si ďalšie zdroje, aby teda všetky tieto procesy mohli, mohli urobiť. Ja si myslím, že neexistuje dobrý autokrat. Ak sa akýkoľvek politik dokáže zbaviť opozície, skôr či neskôr sa mu stane to, čo každému autokratovi, stratí súdnosť a vo finále spôsobí utrpenie vlastného národa. A ak takýto autokrat šéfuje dostatočne veľkej krajine, tak spôsobí aj utrpenie iných, iných ľudí v iných krajinách. Plus ďalší faktor, prosím, nezabúdajme na to, že pri zákonoch obmedzujúcich slobodu slova by sa mohol stať premiérom napríklad aj nejaký existujúci alebo nejaký nový pán Fico a aby sme sa potom nečudovali. Myslím si, že pre podnecovanie násilia, hanobenie rasy alebo podpora autoritárskych režimov máme platné paragrafy a treba ich len využívať. Vidíme, že napríklad Mariana Kotlebu dostihla spravodlivosť. Takisto aj teraz aktuálne pán Blaha prišiel o svoj facebookový účet. Aj tieto prípady ukazujú, že existuje dostatok funkčných a platných mechanizmov na riešenie škodlivých prejavov a nie je potrebné pridávať ďalšie. Za seba hovorím, že predložený návrh zákona nepodporím. Som presvedčený, že obmedzenie slobody prejavu a šírenia informácií, ktoré nám prinesie tento zákon, spôsobí viac škôd, ako je schopný priniesť akýkoľvek dezinformačný web. Na záver už len jedna veta. Som presvedčený, že šíreniu informácií sa aj tak nedá zabrániť a v podstate ani nemá význam sa o to pokúšať. Vzdelávanie a vzdelanie, to je cesta. Tam musíme menovať našu energiu a teda nielen energiu, ale aj peniaze, aby sme sa postupom času stali stále odolnejším voči akýmkoľvek dezinformáciám a takýmto rôznym prejavom. Ďakujem pekne za pozornosť.